哭劉郎中  其一
作者：呂南公
朝代：宋

paragraphs: 谷風拂層冰，萬凍倏忽流。
陽暉照積雪，寸片不得留。
郎中冰雪人，清潔映北州。
誰令司命家，速以風日收。
得非峻節士，地下亦急求。
哀哉吳隠之，已矣公儀休。
衆皆殖貨利，我獨嫉貪牟。
衆皆似芳春，我獨如霜秋。
多藏豈不裕，害義固所羞。
謀身豈不急，有命其何憂。
辛勤洛宋倅，明白盱郡侯。
未知居此官，數有斯人不。
孤耿一德性，紛綸萬揶揄。
嗚呼五十年，平步落九幽。
象闕方肅肅，銘旌遽悠悠。
吁嗟高論儒，何以示素修。